ISABELLA TREE

Návrat divokej prírody na britskú farmu

Preložil Igor Otčenáš

Edícia DIVOČINA

Ukážka z elektronickej knihy

Publikáciu z verejných zdrojov podporil Fond na podporu umenia

Isabella Tree: Zdivočená farma

Z anglického originálu Wilding. The return of nature to a British farm prvýkrát vydanom vo vydavateľstve Picador v roku 2018.

Copyright ©Isabella Tree, 2018

All rights reserved.

Translation ©Igor Otčenáš, 2022

Slovak edition ©Vydavateľstvo Bajkal, 2022

ISBN: 978-80-99975-27-0

Vytvorenie elektronickej verzie Dibuk, s. r. o., 2022

Venované Charliemu

a našim deťom

Nancy a Nedovi

Čo by bol svet bez bodľačia a zlých zelín?

Len s burinou je predsa úplne celý.

Tak nech si rastie, ako je jej vôľa,

nech svojou silou všetko zdolá.

GERARD MANLEY HOPKINS, INVERSNAID, 1881

Môžeš vykydnúť prírodu vidlami,

no ona sa vždy vráti.

HORÁCIUS, EPIŠTOLY I., 20 pr. Kr.

(Sluha Jeeves pánovi Woosterovi,

v poviedke od P.G.Wodehouse LÁSKA OČISŤUJE, 1929

Chovateľ dobytka, ktorý sa na svojich pastvinách zbaví vlkov, sa nenaučil myslieť ako hora.

Preto máme oblasti prašných búrok a rieky,

ktoré splachujú našu budúcnosť do oceánu.

ALDO LEOPOLD, ALMANACH MOJEJ KRAJINY, 1949

História panstva a projektu Knepp

12. storočie William de Braose (1144 – 1211), lord z Bramberu, stavia opevnené sídlo na upravenom prírodnom návrší, dnes známe ako starý zámok Knepp.

1206 – 1215 Kráľ Ján navštívi Knepp niekoľkokrát na poľovačkách na daniele a diviaky.

1573 – 1752 Panstvo Knepp je vo vlastníctve rodiny Caryllovcov, zlievačov kovov zo Sussexu.

1787 Knepp kupuje sir Charles Raymond, ktorý panstvo daruje svojej dcére Sofii a zaťovi Williamovi Burrellovi.

1809 – 1812 Sir Charles Merrik Burrell poveruje Johna Nasha navrhnúť podobu zámku Knepp s parkom v štýle Humphryho Reptona.

1939 – 1945 Zámok Knepp v období druhej svetovej vojny rekviruje Ministerstvo vojny a stáva sa veliteľstvom Kanadských pechotných a obrnených divízií.

1941 – 1943 V rámci vojnovej kampane Zúrodni pre víťazstvo dochádza k radikálnemu výrubu stromov a rozoraniu trvalých pastvín panstva Knepp vrátane Reptonovho parku.

1947 Vláda Clementa Atleeho prijíma zákon o poľnohospodárstve, ktorý zaručuje farmárom v Spojenom kráľovstve pevné trhové ceny na neurčitý čas.

1973 Spojené kráľovstvo sa stáva členskou krajinou Európskeho hospodárskeho spoločenstva (EHS) a podriaďuje farmárske dotácie princípom spoločnej poľnohospodárskej politiky (CAP).

1987 Panstvo Knepp zdedí po svojich starých rodičoch autorkin manžel Charlie Burrell. Farma je už v strate.

1987 – 1999 Intenzifikácia hospodárenia na farme, zahrňujúca spájanie kapacít na spracovanie mlieka, zlepšenie infraštruktúry a diverzifikáciu výroby mliečnych produktov na zmrzlinu, jogurty a výrobky z ovčieho mlieka, neprináša zisk.

2000 Predaj stád dojníc a farmárskej mechanizácie; orná pôda daná do prenájmu.

2001 Obnova Reptonovho parku prostredníctvom fondov Programu pre spravovanie krajiny.

2002 február – Nasadenie chovu danielov z panstva Petworth House v obnovenom Reptonovom parku.

december – Charlie posiela Ministerstvu životného prostredia, výživy a vidieckych záležitostí (DEFRA) „Predbežný návrh na vytvorenie biodiverzitnej divokej krajiny v oblasti Dolného Wealdu v grófstve Sussex“.

2003 Prvá návšteva environmentalistov z Úradu na ochranu anglickej prírody (English Nature), ktorej cieľom bolo posúdenie projektu obnovy divokej prírody v Kneppe.

jún – Nasadenie dvadsiatich kusov staroanglického dlhorohého dobytka do Reptonovho parku.

jún – Reforma CAP, založená na podpore farmárov nezávisle od cien a produkcie, umožňuje farmárom dostávať dotácie napriek nevyužívaniu pôdy na poľnohospodársku výrobu, vďaka čomu sa Knepp nemusí venovať konvenčnému hospodáreniu.

2003 – 2006 Južný blok panstva Knepp je postupne ponechaný úhorom, počnúc najhoršími poľami a končiac najproduktívnejšimi.

2003 august – Pozvanie susedných farmárov a vlastníkov pôdy na panstvo Knepp pri príležitosti Dňa divokého lesa s cieľom hľadať u nich podporu pre projekt obnovenia divočiny, prípadne aby sa k nemu pridali.

november – Nasadenie šiestich exmoorských (keltských) poníkov do Reptonovho parku.

2004 Rozšírenie finančnej podpory z Programu pre spravovanie krajiny, určenej na obnovu parku na stredný a severný blok; postavenie hraničných plotov okolo oboch blokov.

júl – Nasadenie dvadsiatich troch kusov anglického dlhorohého dobytka do severného bloku.

december – Nasadenie dvoch kusov tamworthského plemena ošípaných a ôsmich podsvinčiat do stredného bloku.

2005 júl – Nasadenie žriebäťa exmoorského poníka menom Duncan do stredného bloku.

2006 január – Holistický manažérsky plán pre projekt prirodzenej pastvy na panstve zámku Knepp vypracovaný pre Úrad na ochranu anglickej prírody.

máj – Inauguračné zasadnutie Poradného výboru projektu pre divokú krajinu na panstve Knepp.

2007 leto – Zaznamenaný prílet prvej hrdličky poľnej na panstvo Knepp.

2008 Po ôsmich rokoch konzultácií a štúdií uskutočniteľnosti Agentúra na ochranu životného prostredia (Environment Agency) dáva zelenú projektu obnovy takmer dva a pol kilometra dlhého úseku rieky Adur na území panstva Knepp.

február – Environmentalisti z Úradu na ochranu anglickej prírody avizujú, že Knepp zrejme v dohľadnej budúcnosti nedostane podporu.

jún – Knepp navštívi Andrew Wood, zakladateľ Správy vyššej úrovne agroenvironmentálneho Programu pre rozvoj krajiny.

2009 Knepp dostáva správu o schválení finančných prostriedkov zo Správy vyššej úrovne Programu pre rozvoj krajiny (HLS) pre celé panstvo (so začiatkom od 1. januára 2010), takže teraz môže byť oplotený aj južný blok pre voľne sa pohybujúce zvieratá.

marec – Okolo južného bloku je vybudovaný plot s obvodom 14,5 kilometra. V Kneppe zahniezdia prvé krkavce.

máj – V Británii pristáva obrovské migračné mračno motýľa babôčky bodliakovej v počte 11 miliónov kusov, ktoré prilieta z Afriky; v Kneppe ich zosadnú desaťtisíce, privábené kvitnutím pichliača roľného.

máj – Nasadenie päťdesiatich troch kusov dlhorohého dobytka do južného bloku.

august – Nasadenie dvadsiatich troch kusov exmoorských poníkov do južného bloku.

september – Nasadenie dvadsiatich kusov tamworthského plemena ošípaných do južného bloku.

Vytvorenie plytkých zníženín pozdĺž trojkilometrového úseku nivy rieky Adur.

Päťročný monitoring odhaľuje ohromujúci úspech pri obnovovaní divokej prírody. Týka sa rozmnožovania škovránkov poľných, škovránkov stromových, močiarničky tichej, krkavcov, drozda červenkavého, drozda čvíkotu, stehlíka hnedkavého, ako aj trinástich zo sedemnástich druhov netopierov, žijúcich na území Spojeného kráľovstva, a šestnástich druhov chránených bezstavovcov vrátane motýľa dúhovca väčšieho.

2010 február – Nasadenie štyridsiatich dvoch kusov danielej zveri do južného bloku.

júl – Vznik Poradného výboru na ochranu bobra v Anglicku s Charliem ako predsedom.

Sir John Lawton vypracuje správu pre vládu pod názvom Tvorba priestoru pre prírodu s odporúčaním vytvoriť „väčšie, lepšie a prepojenejšie“ prírodné oblasti v Británii.

2012 Výskum Imperial College v Londýne identifikuje v Kneppe

Tridsaťštyri hniezdnych teritórií slávika obyčajného (v roku 2002 neexistoval ani jeden), na základe čoho je Knepp jedným z najvýznamnejších miest výskytu tohto kriticky ohrozeného vtáka v Spojenom kráľovstve.

2013 apríl – Nasadenie jeleňa lesného do stredného a južného bloku.

Správa o stave prírody konštatuje pokračujúci kataklizmatický úbytok druhov žijúcich v Británii.

V troch zónach na Kneppe je počas jedného sledovaného víkendu identifikovaných štyristo rôznych druhov vrátane trinástich vtákov zaradených na zozname ohrozených druhov Medzinárodnej únie na ochranu prírody (IUCN) a devätnástich zaradených na zozname zraniteľných druhov, k tomu niekoľko mimoriadne vzácnych druhov motýľov a rastlín.

Štúdia Imperial College identifikuje na území Kneppa devätnásť druhov dážďoviek, čo je dôkazom výrazného zlepšenia štruktúry a fungovania pôdy v porovnaní so susednými farmami.

2014 Otvorenie táboriska a safari kempu „Knepp Wildland“.

leto – Zaznamenaný výskyt jedenástich samčekov hrdličky poľnej; prvé zaregistrovanie výskytu myšiarky močiarnej a myšiarky ušatej. Na Kneppe teraz hniezdi všetkých päť druhov sov, ktoré sa vyskytujú v Spojenom kráľovstve.

2015 Charlie sa stáva predsedom Organizácie pre obnovu divokej prírody v Británii.

marec – Oficiálne vypustenie bobra európskeho do rieky Otter v Devone – prvá reintrodukcia vyhynutého druhu cicavca v Anglicku.

2015 júl – Knepp sa stáva miestom výskytu najrozsiahlejšej populácie motýľa dúhovca väčšieho v Spojenom kráľovstve.

Knepp získava Cenu PEA (People Environment Achievement) za ochranu prírody.

Knepp získava za projekt obnovy rieky Adur cenu v kategórii Inovatívnosť a nový prístup v rámci udeľovania Ceny rieky Spojeného kráľovstva.

2015/2016 Dave Goulson zo Sussexskej univerzity zaznamenáva na Kneppe šesťdesiatdva druhov včiel a tridsať druhov ôs vrátane siedmich druhov včiel a štyroch druhov ôs spadajúcich do projektu celonárodnej ochrany ohrozených druhov.

2017 leto – Zaznamenaný výskyt šestnástich samčekov hrdličky poľnej; na borovici lesnej zahniezdil sokol sťahovaný; na niekoľko týždňov sa na území Kneppa usídlil strakoš obyčajný.

Knepp získava Environmentálnu cenu Andersa Walla za príspevok k vytvoreniu „pozitívneho vidieckeho životného prostredia“ v Európskej únii.

2018 január – Panstvo Knepp je vyzdvihnuté v rámci 25-ročného plánu na ochranu životného prostredia Ministerstva životného prostredia, výživy a vidieckych záležitostí ako mimoriadny príklad „celkovej obnovy krajiny pri regenerácii prírody“.

Mapa panstva Knepp

ÚVOD

Kvieťa sa kľuje po kraji,

nadišiel spevu čas.

Hrdličky hrkútanie

po našom kraji znie

PIESEŇ ŠALAMÚNOVA, 2:12

Je pokojný júnový deň, leto už začalo. Sme na panstve zámku Knepp v západnom Sussexe. Na túto chvíľu sme čakali, hoci sme sa v to neodvážili dúfať. Ale je to tu – z hustého krovia, ktoré bolo kedysi živým plotom, sa ozýva nezameniteľné hrkútanie: utišujúce, vábiace, nežne melancholické. Zľahka našliapujeme popri rašiacich semenáčoch duba a jelše ovievaných vetvičkami trniek, hlohu, ruží šípových a ostružiny. Naše nadšenie je zmiešané s úľavou a hoci ani jeden z nás to nechce zarieknuť, cítiť v tom aj náznak triumfu. Naše hrdličky sa vrátili.

Ich nežné klokotanie prenáša môjho manžela Charlieho späť do africkej buše, kde ako dieťa behal po farme svojich rodičov. Práve odtiaľ naše hrdličky prileteli – svojimi drobnými krídlami prepumpovali štyritisícosemsto kilometrov z útrob západnej Afriky, z Mali, Nigérie a Senegalu, ponad impozantný reliéf Sahary, pohorie Atlas, Cádizský záliv, ponad Stredozemné more na Iberský polostrov, potom cez Francúzsko a Lamanšský prieliv. Väčšinou leteli za tmy, každú noc od päťsto do sedemsto kilometrov, maximálnou rýchlosťou šesťdesiat kilometrov za hodinu a v Anglicku pristávali obvykle okolo mája či ...

Koniec ukážky